Belgium az az ország, ahol a politikusok lemészárolásáról is nyugodtan lehet énekelni
Egy spanyol rapper ügyében hozott döntést a belga igazságszolgáltatás.
Felségsértéssel és terrorizmussal vádolták hazájában a Valtonyc nevű spanyol rappert, mert dalszövegeiben a korrupt politikusok és a királyi család tagjainak likvidálását sürgette.

Az Euronews beszámolója szerint a férfit Spanyolországban 3,5 év börtönre ítélték, a belga igazságszolgáltatás azonban elutasította kiadatását, mondván: ott büntetlenül lehet ilyesmiről énekelni.

"Belgiumban olyan dolgokat is a szólásszabadság részének tartanak, amelyeket Spanyolországban nem. Nagyon jó ítélet született. A felségsértésről például kimondja, hogy a királyi család bírálata szükséges" – mondta Valtonyc.

A rapper ügyvédje szerint ezzel a döntés egyben komoly üzenet is Madridnak, valamint a spanyol igazságszolgáltatásnak. Simon Bekaert úgy fogalmazott, le kell állítani az európai elfogatóparanccsal történő visszaélést, mert ezt jó szándékkal hozták létre, ám nem ilyen ügyekben kell felhasználni.

  Spanyolország most olyan embereket vesz célba, akik egyszerűen elmondják a véleményüket

– tette hozzá a zenész védője.

A rapper mindenesetre nem nyugszik bele, arra készül, hogy a spanyolországi döntést a strasbourgi emberi jogi bíróság előtt is megtámadja.
politikus rapper korrupció felségsértés királyi család politikusok